Orkuveita Reykjavíkur aflar og dreifir vistvænni orku á sem hagkvæmastan hátt í sátt við umhverfið . Starfssvæði Orkuveitu Reykjavíkur hefur stækkað umtalsvert og nær nú til Suður - og Vesturlands auk höfuðborgarsvæðisins . Á höfuðborgarsvæðinu rekur Orkuveita Reykjavíkur stærstu jarðhitaveitu í heimi en að auki 16 smærri veitur á sunnan - og vestanverðu landinu , frá Hvolsvelli í austri til Grundarfjarðar í vestri . Orkuveita Reykjavíkur reisir nýja jarðvarmavirkjun til rafmagns - og heitavatnsframleiðslu á sunnanverðu Hengilssvæðinu í Sveitarfélaginu Ölfusi í Árnessýslu . Áætlað er að byggja rafstöð sem framleiðir 300 MWe af rafmagni og varmastöð sem afkastar allt að 400 MWth . Á Nesjavöllum hafa verið boraðar 25 holur , dýptin er á bilinu 1.000 til 2.200 metrar og mælst hefur allt að 380° C hiti . Meðalhola býr yfir 60 MW orku , sem nægir til hitaveitu fyrir 7500 manns og umframgufa er notuð samtímis til rafmagnsframleiðslu . Árlega koma þúsundir gesta til Nesjavalla í þeim tilgangi að skoða Nesjavallavirkjun . Þar er glæsileg aðstaða til sýninga á einu helsta verkfræði - og tækniafreki Íslendinga .